Die Trolle onder die brug – Deel 7 – 'n Snorkerige situasie deur Ockert J. du Preez | Bydraes | Woes - Kreatiewe platform vir Afrikaans
Titel: Die Trolle onder die brug – Deel 7 – 'n Snorkerige situasie
Aantal woorde: 419
Datum gepubliseer: 23 Apr 2012
Ek is al 'n rukkie hier in trolleland. Ek geniet dit vreeslik baie, maar, weet julle wat? Ek het lank laas geslaap! So lief soos wat ek is vir al die trolle, so geirriteerd is ek al met hulle alewige gesnorkery. Ek is moedloos. Ek is raadop. Ek weet nie wat om te doen nie! Het julle raad?
Pa Kerneels en Oom Stefan snork die hardste. Julle dink party keer dis die donderweer wat iewers slaan – julle is verkeerd – dis hierdie twee! Dis net 'n ggggggnnnnrrrrkkkkk gggnrrrk die hele aand deur
Tannie Tilla en Ma Tollie snork die vreemdste, wel, ek het nog nooit iemand so hoor snork soos hulle nie. Hulle snork so: Gnk-grk-grrrrrrk-grrrrrk-gnk-ie-oemf-gnk-aaaa-grrrrk-ffffffff...
Gelukkig snork die welpies nie! Ek weet nie of ek dan ooit 'n oog sou kon toe maak nie.
Ag, weet julle party aande is dit nie so erg nie. Dit hang eintlik af waar ons slaap, en waar ek slaap om presies te wees. Ma Tollie is altyd besig om nuwe kombersies te brei vir ons. Sy het vir my die mooiste blokkies-kombers gebrei. In elk geval, wanneer ek by die welpies moet slaap, dan slaap ek rustig en lekker. Wanneer ek naby aan die ou garde moet slaap, wel, dan kan ek nie! Dis gewoonlik wanneer ek al die gebeurtenisse van die dag in my dagboek skryf, en vir julle briewe skryf. Soos nou. Dit het sy voordele, maar baie nadele ook, ongelukkig.
Ek weet nie hoe om die snorkery te stop nie. Ek is nie so slim nie. Ek het wel uitgevind hoekom snork die trolle so hard, en dit is: Hulle neuse is baie groter as ons s'n. Dis ook baie ronder, self ronder as 'n vark s'n. Hier is die eintlike geheim: Hulle het (glo dit of nie) drie, ja drie neusgate.
As jy vinnig na hulle kyk, sal jy dit nie agterkom nie, want dit lyk soos twee. Die derde neusgat is eintlik bo-op die neus – so jy moet eintlik van bo af na 'n trol kyk, dan sal jy dit kan sien.
Dis al laat in die aand, en gewoonlik hierdie tyd, wanneer trolle diep in droomland is, raak die snorkery erger. Ek het al my ore probeer toe hou met my hande. Ek het al watte in my ore gesit. Ek het al verbeel ek hoor niks nie. Ek het al alles probeer. Niks, maar niks werk nie....